НАЦИОНАЛНА ЗДРАВНООСИГУРИТЕЛНА КАСА

**София 1407, ул. „Кричим” № 1**

**НАДЗОРЕН СЪВЕТ**

**НА НАЦИОНАЛНАТА ЗДРАВНООСИГУРИТЕЛНА КАСА**

**МОТИВИ**

**към**

**проект на Методика за прилагане на Механизма, гарантиращ предвидимост и устойчивост на бюджета на НЗОК за 2023 г. за лекарствените продукти, заплащани напълно или частично от НЗОК (Методиката)**

Приемането на предложения акт e в изпълнение на императивните норми на чл.45, ал.31, изр. второ на Закона за здравното осигуряване (ЗЗО), както и на §12, ал.1 от Преходни и заключителни разпоредби на Закона за бюджета на НЗОК за 2023 г. (ЗБНЗОК за 2023г.), съгласно които правомощие, респ. задължение на Надзорния съвет на НЗОК е наред с приемане на Механизъм, гарантиращ предвидимост и устойчивост на бюджета на НЗОК, приложим за лекарствените продукти, заплащани напълно или частично от НЗОК, да приема и методика за прилагането му.

На основание чл. 45, ал. 31, изречение второ от ЗЗО за лекарствените продукти, заплащани напълно или частично от НЗОК, Надзорният съвет на НЗОК приема с решение методика за прилагане на механизма, гарантиращ предвидимост и устойчивост на бюджета на НЗОК, който ежегодно се приема с решение на Надзорния съвет на НЗОК съобразно средствата за здравноосигурителни плащания за лекарствени продукти, определени в закона за бюджета на НЗОК за съответната година.

Съгласно §12, ал.1 от Преходните и заключителни разпоредби на Закона за бюджета на НЗОК за 2023 г., Механизмът, гарантиращ предвидимост и устойчивост на бюджета на НЗОК (Механизмът за 2023г.) и методиката за прилагането му по чл. 45, ал. 31 от Закона за здравното осигуряване за 2023 г., се приемат до един месец от деня на обнародването на ЗБНЗОК за 2023 г. в „Държавен вестник“.

Представеният проект на Методика за прилагане на Механизма за 2023 г. е изготвена в съответствие с действащата през 2023 г. приложима законодателна рамка:

1. Чл. 45, ал. 31 от ЗЗО (изм., ДВ, бр. 18 от 4.03.2022 г., в сила от 1.01.2022г.);
2. § 5 от ПЗР на Закона за прилагане на разпоредби на Закона за държавния бюджет на Република България за 2022 г., Закона за бюджета на държавното обществено осигуряване за 2022 г. и Закона за бюджета на Националната здравноосигурителна каса за 2022 г. *(обн., ДВ, бр. 104 от 30.12.2022 г.)*
3. Закона за бюджета на Националната здравноосигурителна каса (ЗБНЗОК) за 2023 г. (съответните бюджетни редове на чл. 1, ал. 2, установяващи параметрите на здравноосигурителните плащания за лекарствените продукти, реимбурсирани от НЗОК *(обн., ДВ, бр. 66 от 01.08.2023г.)*;
4. Принципите и правилата, установени в проекта на Механизма за 2023 г.

Механизмът е финансова компенсаторна мярка, прилагана ежегодно при наличие на превишаване на съответните средства за здравноосигурителни плащания за лекарствени продукти, определени в закона за бюджета на НЗОК за съответната година, а Методиката детайлизира правилата с оглед правилното и законосъобразно практическо прилагане на Механизма и на относимите клаузи, заложени в сключените договори между НЗОК и притежателите на разрешения за употреба (ПРУ) или техни упълномощени представители (УП) на основание чл.45, ал. 33 от ЗЗО.

Целта на настоящата Методика, е да осигури правилното и законосъобразно прилагане на Механизма за 2023 г., така че да се компенсира в пълна степен наличието на превишаване на бюджетните средства на НЗОК за всяка една от групите лекарствени продукти, определени в Закона за бюджета на НЗОК. По този начин се минимизира опасността от генериране на дефицит, който да доведе до липса на средства за заплащане на лекарствени терапии в полза на здравноосигурените лица.

Проектът на Методика конкретизира условията, начина и реда за осъществяване на дейностите, заложени в Механизма за 2023 г. – установяването на превишенията, надвишенията, ръста в разходите на НЗОК и конкретните суми, подлежащи на възстановяване от отделните ПРУ /техните УП. Тъй като Методиката е акт, който на практика е функция на Механизма за 2023 г. като прилагането и изцяло се припокрива със сроковете на прилагане на Механизма :

1. месеците август и септември 2023 г. - при условията и по реда на Механизма за 2023г.;
2. за четвърто тримесечие на 2023 г. - при условията и по реда на Механизма за 2023г.;
3. за календарната 2023 г. – при извършване на годишно компенсиране, както и на годишно изравняване на разходите на НЗОК за цялата календарна 2023 г., при условията и по реда на Механизма за 2023г.

Методиката по съдържание определя необходимите параметри за прилагане на Механизма за 2023г. и по-конкретно:

1. годишните бюджети за 2023 г. на всяка основна група лекарствени продукти по чл. 5, ал. 1 от Механизма за 2023 г., които бюджети се определят с решение на Надзорния съвет на НЗОК, и условните бюджети за тримесечията на 2023 г. за всяка една основна група лекарствени продукти, начин на формирането им.
2. правилата при изготвяне на:
   1. информацията, която НЗОК ще публикува през 2023 г. на официалната си интернет страница във връзка с прилагането на Механизма за 2023 г.;
   2. информацията, която НЗОК ще представя на всеки ПРУ/негов УП във връзка с прилагане на Механизма за 2023 г. и индивидуалните справки за надвишението на разходите за съответните подгрупи лекарствени продукти на ПРУ от всяка основна група, както и за размера на конкретните суми, подлежащи на директно плащане на НЗОК (при наличие на установени превишения, респ. надвишения на съответните разходи);
3. алгоритмите за:
   1. установяване и определяне на надвишението на разходите за съответните подгрупи лекарствени продукти на ПРУ от всяка основна група, при която бъде установено общо превишение на нетните разходи на НЗОК за даденото тримесечие на 2023 г. за основната група, спрямо условния бюджет за това тримесечие за основната група;
   2. установяване и определяне на размера на конкретните суми, подлежащи на директно плащане на НЗОК за съответни лекарствени продукти на ПРУ през 2023г.;
   3. извършване на междинно и годишно компенсиране съгласно чл. 7 и чл. 8 от Механизма за 2023 г., при установено недостигане на годишния бюджет на основна/и група/и, и установено превишение на годишния бюджет на друга/и основна/и група/и;
   4. извършване на годишно изравняване.

С оглед осигуряване на необходимите данни и информация, които се включват в Методиката за прилагане на Механизма за 2023 г., представеният проект се приема след приемане на Механизма за 2023 г. и решението на НС на НЗОК за определяне на годишните бюджети за 2023 г. на всяка една основна група лекарствени продукти НЗОК съобразно правилата, установени в чл. 5 от Механизма за 2023 г.

За прилагането на новата уредба не са необходими финансови или други средства.

След извършен анализ за съответствие с правото на Европейския съюз се установи, че обществените отношения, предмет на проекта за тази наредба, не са регламентирани в европейското законодателство.

Уредбата на обществените отношения, предмет на проекта на Методиката, е въпрос на национално решение и е от компетентността на отделените държави членки. Това произтича от разпоредбата на чл. 168, §7 от Договора за функциониране на Европейския съюз, която предвижда изключителна компетентност на държавите-членки по определяне на здравната им политика и организирането и предоставянето на здравни услуги и медицински грижи.

С оглед спазване на чл. 77 от Административнопроцесуалния кодекс, проектът на Методиката ще бъде публикувани на интернет страницата на НЗОК, за срок от 5 дни, през които всяко заинтересовано лице ще може да представи становища, предложения и възражения. Впоследствие НС на НЗОК ще приеме акта, след като обсъди проекта заедно с представените становища, предложения и възражения.

На основание §5 от Преходните и заключителни разпоредби на Закона за нормативните актове, проекта на Методиката не подлежи на обществени консултации, поради което няма да се публикуват на Портала за обществени консултации. Това е така поради обстоятелството, че същите са подзаконови нормативни актове, издавани от орган – Надзорния съвет на НЗОК, който не е предвиден в Конституцията на Република България.